Rower doodgeskiet wat toelaes wou steelFoto: SAPD ŉ Rower is vroeg Woensdag by ŉ maatskaplike toelaag-betaalpunt in Embalenhle, naby Secunda in Mpumalanga, doodgeskiet nadat ŉ groep boosdoeners probeer het om een van die tellermasjiene op te blaas. Brig. Leonard Hlathi, woordvoerder van die polisie, het gesê die voorval het by ŉ winkelsentrum in Embalenhle plaasgevind. “Nagenoeg 100 pensioenarisse het na die betaalpunt gegaan om hul maatskaplike toelae te ontvang,” het Hlathi gesê. “ŉ Groep rowers met vuurwapens het na bewering die gebied bestorm en ŉ struweling het tussen ŉ veiligheidswag en een van die rowers ontstaan. Die veiligheidswagte en die rowers het skote geskiet en een van die rowers is doodgeskiet.” Foto: SAPD Hlathi het gesê een van die ander rowers het intussen reeds ŉ ontsteker in een van die tellermasjiene geplaas. Iemand het terselfdertyd ook die polisie ontbied. “Toe die verdagtes sien die veiligheidswagte is opgewasse vir hul taak en die polisie is ontbied, het hulle in drie voertuie op die vlug geslaan. Die voertuie was twee Mercedes Benz-motors en ŉ silwerkleurige Audi. Die nommerplate is onbekend.” Hy het gesê enigiemand met inligting oor die voorval word versoek om kapt. Mangondzweni Nkosi by 079 891 5324 te bel of die naaste polisiestasie te kontak.